Viskupič, Marián, poslanec NR SR (2023-12-14):
Tak dobré ránko všetkým, sme tu dlho neboli. (Povedané so smiechom.) Vážený pán minister, vážený pán predsedajúci, milé kolegyne, kolegovia, dovoľte aj mne teda vystúpiť ešte ku lex konsolidácia. Ale začnem rozpočtom, pretože skutočne lex konsolidácia alebo lex zdaňme všetko je priamo spojený s rozpočtom. Vláda predvčerom schválila štátny rozpočet na roky 2024 – 2026, a teda včera bol rozpočet zaradený na rokovanie parlamentu. Tu chcem jasne povedať, že o rozpočte treba rokovať a na rozdiel od absolútne škodlivých zákonov na zrušenie špeciálnych prokuratúry... na zrušenie špeciálnej prokuratúry, ten Trestný zákon, oznamovatelia, tie proste by bolo najlepšie nerokovať. Každopádne je dobré, že bol rozpočet zaradený, a ja hovorím, že dobre, že bol predradený, ale nie je to tak, že rozpočet sa predbieha. Ja som presvedčený, že jednoducho aj koalícia odsúva škodlivé návrhy zákonov, a myslím si, že takto je to dobré. Je vidieť aj tú snahu tu nás, aj silu ľudí v uliciach. Ja to vidím takto. Samozrejme, Slovensko potrebuje rozpočet, ideálne by však bolo, keby bol Slovensku doručený kvalitný, rozumný, realistický a zodpovedný rozpočet. V predloženom rozpočte však tieto parametre nevidím. Myslím, že môžeme jasne skonštatovať, že toto je predvolebný rozpočet prezidentskej kampane Petra Pellegriniho, ten sa bude snažiť získať rozdávaním sociálnych benefitov hlasy, aby spolu so SMER-om ovládli všetky najvyššie ústavné inštitúcie na Slovensku. Toto celé sa udeje s jamkami na lícach, s úsmevom a túto kampaň zaplatíme my všetci, hlavne pracujúci, hlavne tí, ktorí tvoria hodnoty. Rozpočet síce priznáva veľmi zlý stav verejných financií, to sme tu pána ministra financií počuli, operuje s polpercentnou konsolidáciou, avšak celý pokus o konsolidáciu je posunutý na plecia občanov a firiem. Vláda si v rozpočte predsavzala, že zvýšením daní, odvodov, poplatkov navyše získa od občanov a firiem takmer 2 mld. eur ročne. Nie všetko z práve prerokovávaného balíka lex konsolidácia alebo lex zdaňme všetko sa prejaví v štátnom rozpočte. Napríklad zvýšenie zdravotných odvodov je súčasťou odvodov verejnej správy, ale realita je, že vláda si predsavzala v rozpočte 2024 na daniach vybrať o takmer 2 mld. viac ako v tomto roku. Ešte hrozivejšie znejú celé čísla. V tomto roku sa podľa rozpočtu na daniach vyberie 16,8 mld. eur a rozpočet 2024 hovorí o 18,6 mld. z výberu daní, teda presne o 1,8 mld. viac z peňaženiek firiem a občanov Slovenska. V SaS-ke sme jednoznačne proti zvyšovaniu daní, dane sú jedom pre ekonomickú aktivitu, dane sú jedom pre ekonomický rast krajiny, dane sú jedom pre konkurencieschopnosť Slovenska. Napriek tomu, že rozpočet prináša takéto zvýšenie daní, je postavený na extrémne optimistickom predpoklade 2,7-percentného rastu hrubého domáceho produktu v roku 2024 a tiež na raste domácej spotreby o 3,3 %. V kombinácii s hroziacou recesiou vo viacerých krajinách EÚ, napríklad vidíme Nemecko, ale hlavne teda s týmto extrémne škodlivým balíčkom zdanenia všetkého, čo sa hýbe, sú tieto predpoklady podľa mňa absolútne nerealistické, sú to ružové okuliare ministra financií. Ja sa normálne bojím uvažovať, že aký parádny a veľký by mohol byť ekonomický rast Slovenska, ak by proste nebol dusený tým, čo tu práve sa vláda snaží, snaží presadiť. No každopádne ešte raz, v momente, keď Nemecko je v recesii, tak rozprávať o 2,7-percentnom raste Slovenska a stavať na tom rozpočet je... ružové okuliare je že slušne povedané. Každopádne fakt je ten, že bez konsolidácie na strane výdavkov bude predložený rozpočet veľmi rýchlo len zdrap papiera, ktorý bude treba opravovať. Ale keď by sme sa bavili o tom, že vláda nejakú tú konsolidáciu spomína, realita je úplne opačná, ak sa pozrieme na rozpočet, tak vidíme opak, na úrade vlády v roku 2024 plánovaných 1 061 zamestnancov, v tomto roku 953, čiže nárast 108, myslím, že dobre platených zamestnancov. Ministerstvo regionálneho rozvoja už teraz malo 1 049, plánuje sa 1 271. Ministerstvo vnútra: 39 003 zamestnancov v roku 2023 a plánovaných 39 895, teda o celých 892 zamestnancov viac. Toto je tá konsolidácia? Tu ako nechápem. Dokopy keď sa to zráta, tak 13,5-tisíc ľudí sa vo, verejných zamestnancov by malo byť navyše oproti tomuto roku. Navyše teda som presvedčený, že lex konsolidácia neprinesie vláde plánované zvýšenie príjmov. Práve naopak, tým, že masívne poškodí ekonomiku, môže spôsobiť dokonca aj stagnáciu, prípadne až pokles daňových príjmov. Ku lex konsolidácia sme preto pripravili viacero pozmeňujúcich návrhov. Ja skúsim v tom zvyšnom čase prezentovať tie tri, ktoré, ktoré teda budem podávať teraz, ak mi chvíľočku vyjde, tak ešte spomeniem aj tie ďalšie, ktoré už boli podané, aby sme to mali tak nejak akože v kope celé povedané. Takže možno taký ten záver včerajšej debaty, ten večer sa niesol v... (povedané so smiechom) v znamení poplatkov, a teda zoznamu tých fakt 900, 900 poplatkov, ktoré sa zvýšili. No v popredloženom... alebo v návrhu pozmeňujúcom, ktorý predložím, rušíme zvýšenia desiatok poplatkov v oblasti dopravy. Špeciálne motoristi sú už dnes významnými prispievateľmi do štátneho rozpočtu cez celú škálu daní a poplatkov. Platia veľa peňazí zo spotrebnej dane z paliva, mazív, platia dépeháčku či už z palív, vozidiel i servisu, platia STK-áčky, platia diaľničné nálepky, firemné vozidlá platia aj cestnú daň a platia rôzne poplatky. Zvýšenie správnych poplatkov v zmysle tohto predloženého návrhu zákona fakt by túto záťaž ešte neadekvátne zvýšilo, a preto navrhujem vyradenie všetkých novelizačných bodov, ktoré zavádzajú zvýšenie týchto poplatkov. To znamená, nechať ich na tej dnešnej úrovni. A teda k tomu včerajšku poviem teda ešte jeden konkrétny príklad, špeciálna, voliteľná tabuľka EČV doteraz stála 165 euro, zvyšujú na 250. To je o 51 %, bohužiaľ, na auto treba dve, takže vlastne namiesto 330 motorista zaplatí 500 euro. Ako to sa fakt nedá nazvať inak ako štátne výpalníctvo, alebo že občan, špeciálne motorista je pre štát len dojná krava. Tu neobstojí argument, že rástli náklady, práve opačne, pri tých evidenčných číslach dokonca klesli. Už to nebudem opakovať, zaznelo to tu, myslím, aj dvakrát. Ďalší pozmeňujúci návrh je, rušíme zvýšenie zdravotných odvodov. Myslím si, že takisto tu znelo to viackrát vo viacerých vystúpeniach kolegov, už výška dnešných zdravotných odvodov je pre ekonomické subjekty problém. Odvodové zaťaženie práce je na Slovensku veľmi vysoké, takže vypúšťame článok, ktorý zvyšuje tieto zdravotné odvody. Ja sa obrátim aj na kolegov z koalície, to, že je na Slovensku vysoké špeciálne odvodové zaťaženie, ste hovorili aj vy v predvolebných či už diskusiách, alebo kdekoľvek, a na tom bola normálne že zhoda. Však keď sme mali tie ekonomické diskusie, normálne bola zhoda, že treba s tým niečo urobiť. Ale no tak, sme tak nejak nemysleli, že to treba zvýšiť, hej? Fakt aspoň za... ponechať, alebo hľadať cestu, ako znížiť. To skutočne, kolegovia z koalície, myslím, že aj viacerí z vás máte firmy, vnímate ten ekonomický stav, toto masívne poškodí špeciálne menšie firmy. A posledný pozmeňujúci návrh, ktorý budem podávať, je zrušenie dividend, to znamená, to vaše navýšenie zo 7 na 10 chceme teda dať na nulu. Myslím si, že aj náš pán predseda to tu veľmi, veľmi dôsledne a podrobne vysvetľoval. Ja som presvedčený, že práve toto je cesta do tých ťažkých časov, ktoré nás čakajú, ekonomicky ťažké časy nás čakajú, práve to zníženie alebo zrušenie dividend, robíme to ako nulu, to znamená, neruší sa ten samotný inštitút, len teda bude uplatňovaná, ak by si, samozrejme, koalícia osvojila tento pozmeňujúci návrh, tak by bola uplatňovaná nulová sadzba dividend. Som presvedčený, že práve toto, toto by pomohlo ekonomike a, paradoxne, ono by to dokonca mohlo aj zvýšiť, zvýšiť príjmy fyzicky. Fakt budem rád, ak by si koalícia aspoň niektorý z týchto bodov dokázala osvojiť a s každým jedným prijatým návrhom... (Prerušenie vystúpenia časomerom. Rečník pokračuje v prejave mimo mikrofónu.)